b'\n_START_ARTICLE_\nJ\xc3\xb3nger\xc3\xb0 Purkh\xc3\xbas\n_START_PARAGRAPH_\nJ\xc3\xb3nger\xc3\xb0 Jensina Purkh\xc3\xbas (f\xc3\xb8dt 22. januar 1937 i Klaksv\xc3\xadk) er en tidligere f\xc3\xa6r\xc3\xb8sk politiker (TF). Hun var finans-, \xc3\xb8konomi- og milj\xc3\xb8minister fra 1985 til 1989, og \xc3\xb8konomi- og samferdselsminister fra 1989 til 1991. Hun var F\xc3\xa6r\xc3\xb8ernes f\xc3\xb8rste kvindelige minister._NEWLINE_Purkh\xc3\xbas voksede op i et fisker- og arbejdermilj\xc3\xb8 i Klaksv\xc3\xadk, som datter af Else Johanne (f\xc3\xb8dt Hansen) og fiskeren Jacob Pauli Purkh\xc3\xbas. Der var ikke nogen tradition for akademisk uddannelse i familien, men den havde et st\xc3\xa6rkt samfundsengagement, hvor Tj\xc3\xb3\xc3\xb0veldisflokkurin stod st\xc3\xa6rkt. Alligevel begyndte hun at studere statsvidenskab, drevet af interessen for den nationalistiske del af venstrefl\xc3\xb8jen i f\xc3\xa6r\xc3\xb8sk politik. I 1970 giftede hun sig med Niels \xc3\xa1 Velbasta\xc3\xb0. Purkh\xc3\xbas blev den f\xc3\xb8rste kvindelige f\xc3\xa6r\xc3\xb8ske cand.polit. i 1972. Hun flyttede tilbage til F\xc3\xa6r\xc3\xb8erne i 1975, og begyndte at arbejde for F\xc3\xa6r\xc3\xb8ernes regering. Hun var med til at forberede F\xc3\xa6r\xc3\xb8ernes overtagelse af postv\xc3\xa6senet, og arbejdede derefter i Postverk F\xc3\xb8roya frem til 1978, og skiftede da spor og begyndte at arbejde med finanssager for regeringen._NEWLINE_Purkh\xc3\xbas havde fra ungdomstiden tillidshverv i Tj\xc3\xb3\xc3\xb0veldisflokkurin, og fra 1978 var hun lagtingskandidat i valgkredsen Nor\xc3\xb0oyar, men blev ikke valgt. Hun var finans-, \xc3\xb8konomi- og milj\xc3\xb8minister fra 1985 til 1989, blev valgt til Lagtinget i 1988, og var \xc3\xb8konomi- og trafikminister fra 1989 til 1991. Hun fortsatte som medlem af partiledelsen et par \xc3\xa5r, og trak sig derefter tilbage fra politik._NEWLINE_Purkh\xc3\xbas har boet i Velbasta\xc3\xb0ur sammen med sin mand siden 1976. Hendes fritidsinteresser er husdyrhold, f\xc3\xa6r\xc3\xb8sk folkedans og patchwork.'